[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.7.2008

COM(2008) 424 végleges

Javaslat:

A TANÁCS AJÁNLÁSA

a fiatal önkéntesek európai mobilitásáról {SEC(2008) 2174} {SEC(2008) 2175}

(előterjesztő: a Bizottság)

INDOKOLÁS

A JAVASLAT HÁTTERE

A javaslat indokai és célkitűzései

E kezdeményezés célja, hogy előmozdítsa a fiatal önkéntesek európai mobilitását, és az uniós „Felülvizsgált szociális menetrend – „Lehetőségek, hozzáférés és közösségvállalás a XXI. századi Európában” részét képezi. Új lehetőségeket kíván teremteni a fiatal önkéntesek mobilitása számára a tagállamokban, és hozzá kíván járulni a fiatalok oktatásának fejlesztéséhez és hozzáférhetőségéhez, mivel az önkéntes munka igen fontos módja a nem formális tanulásnak. Segíteni fog abban is, hogy szolidaritást teremtsen az egyének és a közösségek között.

A fiatalok mobilitását úgy fogják ösztönözni, hogy felkérik a tagállamokat az önkéntes tevékenységek nemzeti rendszerei közötti átjárhatóság további fejlesztésére, tekintet nélkül arra, hogy azokra a civil társadalom és/vagy az állam égisze alatt kerül sor, és hogy megoldást találnak a határokon átnyúló önkéntes tevékenység még meglévő akadályainak felszámolására. Az önkéntesek transznacionális mobilitása bővíti a polgárok más EU-s országokkal és a munkaerőpiacokkal kapcsolatos ismereteit, erősíti a társadalmi integrációt és a foglalkoztathatóságot. A fiatal önkéntesek határokon átnyúló mobilitása igen nagymértékben hozzájárulhat Európa versenyképességéhez és szolidaritásához, és különösen az európai polgárságtudatot erősítheti.

A fiatal önkéntesek transznacionális mobilitásának útjában álló akadályok pazarolják a humánerőforrást. A nem formális tanulás révén a határokon átnyúló önkéntes tevékenység a készségek és kompetenciák bővítéséhez vezethet, miáltal nő a fiatalok foglalkoztathatósága. Az Unió számos térségében igen magas a fiatal munkanélküliek száma, így az önkéntes munka segíthetne áthidalni az iskolai oktatás lezárulta és a foglalkoztatás között jelentkező szakadékot. A mai globalizálódó piac kedvez a többnyelvű és több kultúrát ismerő munkavállalóknak. A kreativitás és az innováció virágzása érdekében az uniós fiataloknak a lehetőségek legszélesebb palettáját kellene kínálni látókörük tágításához és képességeik kiaknázásához. Ha Európa-szerte valamennyi fiatal számára több határokon átnyúló önkéntes tevékenység lehetőségét nyitnák meg, az hozzájárulna az Európai Ifjúsági Paktum megvalósításához és a lisszaboni stratégiai célok eléréséhez.

A fiatalok önkéntes tevékenysége erősítheti az európai társadalmi szolidaritást, ugyanakkor más közös szakpolitikai célokat is szolgálhat, pl. a polgári védelmet, a társadalmi integrációt, a kultúra megőrzését, a regionális fejlesztést és a környezetvédelmet. Az európai projekt előmozdítása érdekében az EU-nak tudatosítania kell a fiatal európaiakban az Unió értékét is. E kezdeményezésben a közösségi fellépés segítene felszámolni a műszaki és adminisztratív korlátokat, amelyek megakadályozzák a polgárokat abban, hogy hozzájáruljanak a szolidaritás ügyéhez – amely iránt számos fiatal elkötelezett –, ugyanakkor pedig megóvná az Európában fennálló és folyamatosan alakuló rendszerek és hagyományok gazdag változatosságát, és növelné azok értékét.

Általános megjegyzések

A fiatalok önkéntes tevékenysége az elmúlt években nemzeti és európai szinten egyaránt fontosságra tett szert. Közmegegyezés tárgya, hogy az önkéntes munka jelentős szerepet játszik a fiatalok társadalmi, szakmai és gazdasági integrációjában (különösen a kevesebb lehetőséggel rendelkező fiatalok esetében), miközben hasznára válik a közösségnek is, amelyet szolgál.

Ezek az előnyök a határokon átnyúló önkéntes tevékenység esetében még számottevőbbek lehetnek. A tapasztalatok szerint a más országbeli önkéntes elkötelezettség erősen kihat a fiatal személyiségre és az egyén személyes és szakmai fejlődésére. A határokon átnyúló önkéntes tevékenységet végzők számára persze nyilvánvalóak annak előnyei: az Európai Önkéntes Szolgálatban (European Voluntary Service, EVS, a Fiatalok lendületben program[1] egy programja), részt vevő volt önkéntesek 62%-a véli úgy, hogy e tapasztalat bővítette karrierlehetőségeit. Az önkéntes fiatalok tevékenységének körét jelentő, határokon átnyúló közösség is gazdagodik kulturális és gazdasági szempontból egyaránt az önkéntesek részvétele és munkája által.

Az önkéntes munkalehetőségek iránti kereslet is egyre nő: az Önkéntes Szervezetek Társulása (Association of Voluntary Organisations, AVSO) által 138 önkéntes szervezet körében 2008-ban végzett felmérés becslése szerint önkénteseik száma 2007-ről 2008-ra megnőtt[2]. 2007-ben mintegy 4000 határokon átnyúló tevékenységet végző fiatal önkéntes részesült az EVS finanszírozásából, ami a pályázatok 74%-át teszi ki. Abban az évben Az EVS költségvetését meg kellett emelni a Fiatalok lendületben program más programjainak rovására. Az EVS-pályázatok száma idén további 17%-kal nőtt.

A lehetséges kereslet tekintetében egy 2007-es, a tagállamok fiataljainak körében végzett Eurobarométer-felmérés[3] azt állapította meg, hogy noha a megkérdezetteknek csak 16%-a vesz részt önkéntes tevékenységben, 74%-ukat érdekelné az ilyen jellegű tapasztalatszerzés, ha lenne több olyan program, amely támogatja azt. Jelenleg 96 millió 15 és 29 év közötti fiatal él az Európai Unióban. Ha e korcsoportnak csak az 1%-a kívánna részt venni határokon átnyúló önkéntességi projektben, már az is évi 64 000 fiatal külföldi önkéntest jelentene.

A tagállamközi önkéntes tevékenység legfőbb akadályai az EU-ban

E nagy érdeklődés ellenére a transzeurópai önkéntesség lehetőségeinek útjában komoly akadályok állnak, a nemzeti (akár civil, akár állami) rendszerek pedig önmagukban nem tudják ezt az érdeklődést kielégíteni.. A különböző nemzeti rendszerek közötti átjárhatóság hiánya és a rendelkezésre álló információk csekély volta miatt – az EVS által nyújtott korlátozott lehetőségeken kívül – gyakorta könnyebb Európán kívül (fejlesztési támogatás keretében) önkéntes munkát végezni, mint egy másik uniós országban.

Meglévő rendelkezések a javaslat által szabályozott területen

A javasolt ajánlás a mobilitás fokozására irányuló európai szintű kezdeményezések sorába illeszkedik. Az Európai Parlament és a Tanács 2001-es, illetve 2006-os ajánlásai[4] a transzverzális mobilitásról fontos hivatkozási alapok ugyan, ám ezek elsősorban a tanulókra és az oktatókra összpontosítanak, és sokkal kisebb mértékben az önkéntesekre. Ezek általános kérdésekkel foglalkoznak, mint a mobilitás elismerése, akadályai és feltételei, ám nem tartalmaznak a fiatal önkéntesek sajátos szükségleteire választ adó javaslatokat.

Az Európai Parlament felismerte a fiatal önkénteseknek szóló nemzeti rendszerek közötti európai szintű átjárhatóság problémáját, és javaslatot tett arra, hogy a 2008-as költségvetésből finanszírozzanak előkészítő intézkedéseket, az „Amicus” elnevezésű projekt segítségével javítva a helyzeten. 2008 áprilisában az Európai Parlament elfogadta a Marian Harkin európai parlamenti képviselő által készített, az önkéntességnek a gazdasági és társadalmi kohézióban betöltött szerepéről szóló jelentést[5]. A jelentés arra biztatja a tagállamokat és a regionális-helyi hatóságokat, hogy ismerjék fel az önkéntesség értékét a társadalmi és gazdasági kohézió előmozdítása terén, és a határokon átnyúló önkéntes projektek támogatását javasolja.

A harmadik országok állampolgárai tanulmányok folytatása, diákcsere, javadalmazás nélküli gyakorlat, illetve önkéntes szolgálat céljából történő beutazásának feltételeit a 2004/114/EK tanácsi irányelv[6] határozza meg, amely rendelkezik különleges tartózkodási engedély kiadásának lehetőségéről olyan harmadik országbeli állampolgárok számára, akik önkéntes munka céljából a valamely tagállam területére való belépést kérelmezik.

Az Európai Önkéntes Szolgálat (EVS) 1996 óta szerves részét képezi az Unió ifjúsági programjainak és folyamatosan fejlődik. Így példát mutathat a transznacionális önkéntesség szervezése terén. Az EVS-nek azonban még szert kell tennie olyan szélesebb körű elismertségre, mint pl. az Erasmus programé, azzal együtt, hogy a kedvezményezettek számát illetően mennyiségileg korlátozott és az is marad.

A koordináció nyílt módszerének elindítása 2002-ben az ifjúságpolitikák terén nagyban hozzájárult ahhoz, hogy a fiatalok önkéntességét a politikai napirenden tartsák és oda vezetett, hogy 2004-ben közös célkitűzéseket fogadtak el, 2007-ben pedig egy tanácsi állásfoglalást. E kezdeményezésekben az önkéntességet egyre inkább úgy tekintik, mint értékes lehetőséget a fiatalok személyes fejlődésére és foglalkoztathatóságára, hiszen a „fiatalokba való befektetés” hatékony és konkrét módját jelenti az elöregedő társadalomban.

E pozitív velejárók ellenére a fiatalok európai önkéntességének transznacionális dimenziója továbbra is korlátozott, határozottan további előrehaladásra van szükség.

Összhang az Unió egyéb szakpolitikáival és célkitűzéseivel

Az ajánlás célkitűzései összhangban vannak az oktatás és képzés terén megvalósuló európai fellépés célkitűzéseivel, az egész életen át tartó tanulás, valamint az európai foglalkoztatási stratégia elveivel. Emellett teljes mértékben összhangban vannak a társadalmi integráció uniós stratégiájával, és megerősítenék az európai polgárságtudatot. Pozitív hatás várható a külkapcsolatok terén is, mivel a nemzeti rendszerek jobb átjárhatósága és a fokozottabb információmegosztás arra ösztönözheti a fiatal európaiakat, hogy több önkéntes tevékenységet végezzenek harmadik országokban, és több csereprogramot tesz lehetővé harmadik országokkal. Ez erősítené az EU globális szerepét.

Konzultáció az érintett felekkel

2008 februárjában konzultációra került sor az érdekelt felekkel az ifjúsági és önkéntes szervezetek európai ernyőszervezeteinek, illetve a nemzeti ifjúsági és önkéntes szervezeteknek a részvételével. E találkozón világossá vált, hogy a civil társadalom számít a Bizottság fellépésére a fiatal önkéntesek helyzetének megkönnyítése és javítása érdekében.. Az ifjúsági és önkéntes szervezetek támogatják a Bizottság transzeurópai megközelítését és üdvözlik a mobilitás erősítésére irányuló szándékát. Megerősítik a Bizottság által feltárt kihívásokat is. E találkozót követően a jelen lévő szervezetek, pl. az Önkéntes Szervezetek Társulása (Association of Voluntary Organisations, AVSO) és az Európai Önkéntes Központ (European Volunteer Centre, CEV) észrevételeiket írásban eljuttatták a Bizottságnak. Mindkét nem kormányzati szervezet határozottan támogatta az önkéntesség EU-eszközökkel történő elismerését. Az Európai Ifjúsági Fórum (European Youth Forum, EYF) ugyancsak támogatja a Bizottság arra vonatkozó javaslatát, hogy a fiatal önkéntesek tevékenységéhez európai értéket adjon hozzá.. Hangsúlyozták, hogy az új kezdeményezésnek mindenfajta nemzeti rendszert le kell fednie, nem csak a nemzeti polgári szolgálatokét, és keretet kell biztosítani az önkéntesek jogainak. Azt is felvetették, hogy a minőségbiztosítást az önértékelés eszköze segítségével lehetne megoldani.

A tagállamokkal folytatott konzultáció

Az ajánlás előkészítése során a Bizottság nagyban támaszkodott a tagállamok nemzeti jelentéseire a fiatalok önkéntességéről 2006/2007-ben. A jelentések azt mutatják, hogy számos tagállam esetében az Európai Önkéntes Szolgálat a fiatalok transzeurópai önkéntes tevékenységének fő (vagy az egyetlen) eszköze. A tagállamok értékelik az EVS-t, ám elismerik annak behatárolt hatókörét és költségvetési valamint szervezeti korlátait, mivel sokkal több a fiatal, mint amennyi önkéntes lehetőséget az EVS nyújtani tud. Ennek eredményeképpen csak néhány tagállam hozott létre a határokon átnyúló önkéntességre hatékony módszereket. Ezenfelül a Bizottság 2008 márciusában a tagállamok magas szintű képviselőinek részvételével konzultációs találkozót szervezett: a Bizottság által előterjesztett mobilitási és átjárhatósági koncepció tekintetében konszenzus alakult ki a tagállamok között. Néhány előzetes ötletet szintén megvitattak a tagállamok az ifjúságért felelős tagállami intézmények főigazgatóival 2008 áprilisában. A tagállamok érdeklődtek a fiatalok önkéntes tevékenységének nemzeti rendszerei közötti átjárhatóságnak és a fiatal önkéntesek mobilitásának fokozása iránt. Megerősítést nyert az is, hogy fontos lenne a fiatal önkéntesek útjában álló szociális és adminisztratív akadályok leküzdése.

A tagállamok maguk is számos konkrét akadályról számoltak be a Bizottságnak[7]. Ezek elsősorban a következők:

- a tudás, a tájékoztatás , a támogatás és a hozzáférhetőség hiánya: az önkéntes tevékenység jobb és szélesebb körű ismeretére, könnyebben hozzáférhető lehetőségekre és a szereplők közötti jobb információcserére lenne szükség.

- Társadalmi-gazdasági akadályok: az egészségbiztosítás hiányos volta és a munkanélküli és más társadalombiztosítási járadékok valószínű elvesztése az önkéntes tevékenység ideje alatt jelentős visszatartó erők; a kevesebb lehetőséggel rendelkező fiatalok ráadásul további problémákat tapasztalnak az önkéntességi rendszerekben való részvétel során, és speciálisabb, célzottabb és személyre szabott támogató intézkedésekre van szükségük;

- Az elismerés hiánya: Az önkéntes tevékenységek megfelelő értékelése és elismerése megkönnyítené az átmenetet a tanulópadból a munkahelyre, és fokozottabban motiválná a fiatalokat az ilyen tevékenységben való részvételre. Előfordul, hogy az önkéntesség kevéssé pozitív felfogása, amely azon alapul, hogy a leendő munkaadók nem értékelik a határokon átnyúló önkéntes munkát, eltántoríthatja a fiatalokat e tevékenységektől.

Hatásvizsgálat

A hatásvizsgálat hangsúlyozza azt az értéket, amelyet ez az ajánlás adhat hozzá a fiatal önkéntesek európai mobilitásához. Meghatározza a problémát és az uniós szintű politikai fellépés mellett szóló érveket. A hatásvizsgálat a kezdeményezés – általános és konkrét – céljait tárgyalja, elemzi a különböző módokat, amelyekkel a javasolt célkitűzések elérhetők, javaslatot tesz a legmegfelelőbb megoldásra és a jogi eszköz kiválasztására.

Az intézkedés hiánya következtében a jelenlegi nem kielégítő helyzet maradna fenn. A fiatal önkéntesek transznacionális mobilitásának akadályai továbbra is megmaradnának és a szereplők és sok európai fiatal várakozásai nem teljesülnének.

Az EVS egyetemes szolgálattá való kiterjesztésének lehetősége azzal az előnnyel járna, hogy minőségi európai önkéntességi lehetőséget biztosítana valamennyi érdeklődő fiatal európai lakosnak, ám ez gyakorlati és pénzügyi okok miatt nem megvalósítható: ehhez hatalmas uniós szintű szervezési és adminisztratív szervre lenne szükség, és sokkal magasabb költségvetésre, amely összeegyeztethetetlen a rendelkezésre álló pénzügyi forrásokkal és a 2007–2013 közötti időszakra szóló költségvetési kerettel. Egy másik fontos hátrány az a kockázat, hogy elveszhet az Európában jelenleg meglévő rendszerek sokfélesége, ami az önkéntes ágazat egyik fő, megőrzendő és értékelendő jellemzője.

A nemzeti rendszerek harmonizációját e területen a Szerződés szabályozza.

A Bizottság által előnyben részesített lehetőség a tagállamokban meglévő (civil vagy állami) rendszerek átjárhatóságának javítása. A Szerződés 149. cikkének (4) bekezdésén alapuló tanácsi ajánlás erős politikai üzenetet közvetítene, ugyanakkor tiszteletben tartaná a szubszidiaritás elvét és a tagállamokban fennálló helyzetek sokféleségét. E lehetőség esetében az EVS továbbra is a határokon átnyúló önkéntességet ösztönző programként és a minőség, az elismerés és a támogatások „vizsgálati laboratóriumaként” működne.

A javaslat hozzáadott értéke

A javasolt ajánlásnak nem célja a nemzeti rendszerek megváltoztatása. Épp ellenkezőleg, az ajánlásban javasolt elvek és irányvonalak célja, hogy a tagállamok a bevált gyakorlatok kicserélése által megerősíthessék saját nemzeti rendszereiket, és hogy olyan fórumot biztosítson, amelynek segítségével a tagállamok jobban kialakíthatnak két- vagy többoldalú megállapodásokat és partnerségeket.

A JAVASOLT FELLÉPÉS JOGI ELEMEI

A javasolt fellépés összefoglalása

A javasolt ajánlás arra biztatja a tagállamokat, hogy javítsák a fiatalok önkéntes tevékenységét szabályozó nemzeti rendszereik közötti átjárhatóságot annak érdekében, hogy megkönnyítsék az önkéntesek számára egy másik ország önkéntes rendszerében való részvételt.

A tagállamokat felkérik, hogy a következő területeken érjenek el előrehaladást: a területükön működő rendszerekre vonatkozó információk összegyűjtése; tájékoztatás a rendelkezésre álló lehetőségekről; a különböző nemzeti rendszerek keretében megvalósuló, határokon átnyúló önkéntes lehetőségek bővítése; ésszerű szintű minőségbiztosítás a fiatal önkéntesek számára; az önkéntes tevékenység során szerzett tanulási eredmények megfelelő elismerése; célzott támogatás nyújtása az ifjúsági képzőknek és a kevesebb lehetőséggel rendelkező fiataloknak. .

A Bizottság ezen kívül a fiatal önkéntesek portáljának (a meglévő ifjúsági portál részeként való) további fejlesztésével megkönnyíti a hozzáférést az önkéntességi lehetőségekhez, és olyan eszközök felhasználásával, amelyek a készségek és kompetenciák elismerésére irányulnak, mint az európai képesítési keretrendszer, az Europass és a Youthpass.

Jogalap

A jogalap a Szerződés 149. cikke.

A szubszidiaritás elve

A javaslat megfelel a szubszidiaritás elvének, mivel a javaslat célkitűzéseit a tagállamok nem tudják elegendő mértékben teljesíteni, és ezért ezen ajánlás hordereje és hatásai miatt közösségi szinten jobban elérhetők. A fiatalok önkéntes tevékenysége transznacionális dimenziójának javítása bármely nemzeti önkéntes rendszer számára nehéz feladat. A valamennyi tagállamban fennálló közös problémák és igények ismeretében az EU van a legjobb pozícióban ahhoz, hogy ajánlásokat fogalmazzon meg a nemzeti rendszerek jobb átjárhatóságára vonatkozóan.

Az arányosság elve

A javaslat megfelel az arányosság elvének, mivel nem helyettesíti vagy határozza meg a nemzeti önkéntességi rendszereket. Nem harmonizálja azokat, és az ajánlás végrehajtását a tagállamokra hagyja. Tiszteletben tarja a fiatalok önkéntes tevékenységének Európában meglévő formáinak sokféleségét is.

Az eszközök megválasztása

Tanácsi ajánlás

KÖLTSÉGVETÉSI VONZAT

A javaslat nincs hatással a Közösség költségvetésére.

Javaslat:

A TANÁCS AJÁNLÁSA

a fiatal önkéntesek európai mobilitásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 149. cikke (4) bekezdésére,

tekintettel a Bizottság javaslatára[8],

mivel:

1. Az önkéntes tevékenységek gazdag nem formális tanulási tapasztalatot jelentenek, amely erősíti a fiatalok szakmai készségeit és kompetenciáit, hozzájárul foglalkoztathatóságukhoz, szolidaritásérzékükhöz, fejleszti szociális készségüket és megkönnyíti társadalmi beilleszkedésüket, továbbá fokozza az aktív polgári szerepvállalást

2. Az európai transznacionális mobilitás igen kedvező mindenki számára, hiszen az oktatás, a foglalkoztatás, a regionális és társadalmi kohézió fontos eszköze, segíti a kölcsönös megértést és az aktív társadalmi részvételt. Ez különösen igaz a fiatalokra egy, az alkalmazkodóképességet és a rugalmasságot egyre inkább értékelő munkaerőpiacon.

3. A tanulók, képzésben részt vevők, önkéntesek, oktatók és tanárok Közösségen belüli mobilitásáról szóló 2001/613/EK európai parlamenti és tanácsi ajánlás[9], és a Közösségen belüli, oktatási és képzési célú transznacionális mobilitás: az európai mobilitásminőségi chartáról szóló, 2006. december 18-i 2006/961/EK európai parlamenti és tanácsi ajánlás[10] megemlíti az önkénteseket.

4. A fiatal önkéntesek mobilitása része a személyek szabad mozgásának, amelyet az EK-Szerződés 18. cikke biztosít. .

5. A fiatal önkénteseket befogadó helyi közösségek nagymértékben hasznát látják tevékenységeiknek, amelyek a legkülönbözőbb területeket érinthetik (pl. a társadalmi integráció előmozdítása, a kulturális örökség megőrzése, a nemzedékek közötti szolidaritás fokozása és a környezetvédelem), s egyben tovább gazdagítják a befogadó közösségek kulturális sokszínűségét is;

6. Az Európai Parlament 2008 áprilisában elfogadta az önkéntességnek a gazdasági és társadalmi kohézióban betöltött szerepéről szóló jelentést[11], amely arra biztatja a tagállamokat és a regionális és helyi hatóságokat, hogy ismerjék fel az önkéntesség értékét a társadalmi és gazdasági kohézió előmozdítása terén, és a határokon átnyúló önkéntes projektek támogatását javasolja.

7. Európában a civil társadalom vagy a közhatóságok által szervezett önkéntes tevékenységek széles palettája létezik, és e tevékenységeket meg kell őrizni, tovább kell fejleszteni és átjárhatóvá kell tenni.

8. A szociális biztonsági rendszereknek a Közösségen belül mozgó munkavállalókra és családtagjaikra történő alkalmazásáról szóló, 1971. június 14-i 1408/71/EGK tanácsi rendelet[12] és a kapcsolódó előírások csak azokra az önkéntesekre terjednek ki, akik a nemzeti társadalombiztosítási törvény körébe tartoznak, aminek az a következménye, hogy a szociális biztonsággal kapcsolatos kérdések olykor visszatartó erőként hatnak a másik országban vállalt önkéntes munkával szemben.

9. A 2001/613/EK ajánlás felkérte a tagállamokat, hogy a közösségi joggal összhangban és a nemzeti jog keretében hozzák meg az általuk megfelelőnek ítélt intézkedéseket, hogy az önkénteseket és családjukat ne érje hátrányos megkülönböztetés mobilitásuk miatt a vonatkozó szociális biztonsági kérdések tekintetében , mint az egészségügyi ellátási és a szociális jóléti politikák.

10. A Tanács és a tagállamok kormányainak a Tanács keretében ülésező képviselői által megfogalmazott 2004. november 15-i állásfoglalása a fiatalok önkéntes tevékenységeire vonatkozó közös célkitűzésekről és a Tanács és a tagállamok kormányainak a Tanács keretében ülésező képviselői által elfogadott 2007. november 19-i állásfoglalása a fiatalok önkéntes tevékenységeire vonatkozó közös célkitűzések végrehajtásáról közös célkitűzéseket határozott meg a fiatalok önkéntes tevékenységének vonatkozásában, és javaslatot tett a bevált gyakorlatok kicserélésére és az egymástól tanulásra azok hatékonyabb alkalmazása érdekében, továbbá felkérte a tagállamokat az előrehaladás mérését szolgáló gyakorlati eszközök átgondolására. Az utóbbi állásfoglalás arra is felkérte a Bizottságot, hogy tegyen további javaslatokat a fiatalok önkéntes tevékenységének támogatására és elismerésére.

11. Az önkéntes tevékenységek az ifjúság témakörében a nyílt konzultációs módszer prioritásának számítottak, s ez már számos bevált gyakorlatot meghatározott. Az Európai Önkéntes Szolgálat (EVS), amely az EU Youth programjának része 1996 óta, lehetővé tette a fiatalok számára, hogy különböző területeken önkéntes szolgálatba álljanak. A jelenleg futó Fiatalok lendületben program megerősíti ezt a fellépést.

12. A harmadik országok állampolgárai tanulmányok folytatása, diákcsere, javadalmazás nélküli gyakorlat, illetve önkéntes szolgálat céljából történő beutazásának feltételeiről szóló, 2004. december 13-i 2004/114/EK tanácsi irányelv[13] rendelkezik különleges tartózkodási engedély kiadásának lehetőségéről olyan harmadik országbeli állampolgárok számára, akik önkéntes munka céljából a valamely tagállam területére való belépést kérelmezik.

13. Ezen erőfeszítések ellenére továbbra is akadályok állnak a fiatal önkéntesek határokon átnyúló mobilitásának útjában szerte Európában, ezért ez a javaslat elsősorban arra irányul, hogy keretet biztosítson a tagállamok számára együttműködésük szorosabbá fűzésére, nemzeti rendszereik sokféleségének sérelme nélkül.

14. Ezen ajánlás alkalmazásában a határokon átnyúló önkéntes tevékenységet úgy kell meghatározni, mint olyan önkéntes kötelezettségvállalást, amelyben a fiatal önkéntes javadalmazás nélküli, nonprofit tevékenységet végez a köz érdekében egy, a tartózkodási országától különböző országban. E tevékenységet az alábbi vonások jellemzik: minden, 30 év alatti fiatal számára nyitott, saját szabad akaratból vállalt, meghatározott időre szól, egyértelmű célkitűzésekkel, felépítéssel és keretek között, javadalmazás nélküli, leszámítva a zsebpénzt és a költségek fedezését.

15. Különös figyelmet kell fordítani a kevesebb lehetőséggel rendelkező fiatalokra, mivel az önkéntes tevékenység igen értékes mobilitási lehetőséget kínál azon fiatalok számára, akik máskülönben kevésbé, vagy egyáltalán nem részesülnének a mobilitási rendszerek nyújtotta előnyökből. E fiatalok speciális képzési és mentorálási igényeit figyelembe kell venni. Az ifjúsági képzők és az ifjúsági vezetők képzésének és mobilitásának támogatása e tekintetben igen hasznos lesz.

16. A nemzeti rendszerek közötti jobb átjárhatóság és a fokozottabb információcsere arra ösztönözheti valamennyi fiatal európait, állampolgárságukra való tekintet nélkül, hogy jobban kivegye részét a harmadik országokbeli önkéntes munkából.

17. Mivel ezen ajánlás célkitűzései a tagállamok által nem elérhetők elegendő mértékben, és ezért az ajánlás horderejénél és hatásainál fogva közösségi szinten jobban megvalósítható, a Közösség intézkedéseket fogadhat el a fiatal önkéntesek mobilitásának a nemzeti rendszerek átjárhatósága általi támogatása érdekében, a Szerződés 5. cikkében előírt szubszidiaritás elvével összhangban. Az említett cikkben foglalt arányossági elvvel összhangban ezen ajánlás nem lépi túl a szóban forgó célkitűzések eléréséhez szükséges mértéket.

AJÁNLJA, HOGY A TAGÁLLAMOK:

A. Támogassák a fiatal önkéntesek európai mobilitását azáltal, hogy fokozzák az akár a civil társadalom, akár a hatóságok által szervezett nemzeti önkéntességi programok átjárhatóságát, hogy ezáltal minden érdeklődő fiatalnak lehetősége nyíljon az önkéntes tevékenységre szerte Európában.

B. E cél érdekében kövessék az alábbi irányvonalakat:

(1) javítsák a nemzeti területükön működő önkéntességi rendszerek ismertségét, és tájékoztassák róluk az Európai Bizottságot az információk további terjesztése érdekében;

(2) tegyék könnyen elérhetővé a külföldi önkéntes munkalehetőségekről szóló információt a fiatalok, az ifjúsági képzők és az ifjúsági vezetők számára ;

(3) juttassák el valamennyi érdekelt félhez (hatóságok, civil társadalmi szervezetek, leendő munkáltatók és a fiatalok, ideértve az EU-ban jogszerűen tartózkodó harmadik országbeli fiatalokat is) a transznacionális önkéntes tevékenység európai és nemzeti szintű meglévő előírásaiból fakadó jogokra és lehetőségekre vonatkozó információkat;

(4) osszák meg az önkéntesi lehetőségekre vonatkozó információt a többi tagállammal, és a lehető legnagyobb mértékben egyszerűsítsék a jelentkezési eljárást annak érdekében, hogy könnyebbé váljon az egyik tagállam fiatal önkénteseinek hozzáférése és jelentkezése a többi tagállam nemzeti rendszereihez.

(5) rugalmas megközelítéssel alakítsanak ki lehetőségeket a transznacionális európai önkéntes tevékenységre; bővítsék a transzeurópai önkéntesek befogadásának kapacitását az országban bárhol, ahol erre szükség van; hozzanak létre kapcsolattartási pontokat a fiatal európai önkéntesek számára egyablakos megközelítéssel, adott esetben a Fiatalok lendületben program nemzeti ügynökségeivel együtt; továbbá támogassák a fiatalok mobilitását segítő meglévő európai mechanizmusok pl. a mobilitási kártyák alkalmazását;

(6) csökkentsék a fiatal önkéntesek határokon átnyúló mobilitásának útjában álló nyelvi akadályokat az önkéntesek nyelvtanulásának ösztönzésével;

(7) alakítsanak ki alapvető minőségi normákat a minőségbiztosítás ésszerű szintjének biztosítása és annak érdekében, hogy megvédjék a határokat átlépő önkénteseket, bizalmat építsenek és ösztönözzék a határokon átnyúló rendszerekben való részvételt; ezek a normák vonatkozhatnak az önkéntesek és az alkalmazottak képzésének szintjére, a cselekvések előkészítésére, a mentorálásra és a nyomon követésre;

(8) közöljék az ilyen minőségi normákra vonatkozó információkat a fogadó és küldő szervezetekkel és az önkéntesekkel, és biztosítsák, hogy a szervezetek tiszteletben tartják azokat;

(9) vizsgálják meg alaposan a vonatkozó szociális biztonsági előírásokat annak érdekében, hogy teljes körűen kihasználják az uniós és a nemzeti jog nyújtotta lehetőségeket, és vizsgálják meg különösen azokat a még fennálló helyzeteket, amelyekben az önkéntesek nincsenek megfelelően biztosítva;

(10) hozzanak intézkedéseket a fiatalok önkéntes tevékenységéből fakadó tanulás eredményeinek megfelelő elismerésének biztosítására, a megfelelő nemzeti képesítési rendszer keretében, adott esetben a közösségi előírásokkal összhangban;

(11) támogassák az EU-szintű eszközök – pl. az Europass – használatát, amelyek megkönnyíthetik a határokon átnyúló önkéntes tevékenységet azáltal, hogy biztosítják a képesítések átláthatóságát és megfelelően elismerik az önkéntes tevékenység során szerzett készségeket és kompetenciákat, ha lehet, a Youthpasson vagy annak megfelelőjén alapuló hasonló, hitelesített formában;

(12) erősítsék a határokon átnyúló önkéntes tevékenységet végző ifjúsági képzők és ifjúsági vezetők transzeurópai mobilitását;

(13) fejlesszenek ki a fiatalok transzeurópai önkéntes tevékenységével foglalkozó tájékoztatási és képzési lehetőségeket az ifjúsági képzők és az ifjúsági vezetők számára szervezeteknél, hatóságoknál és polgári szolgálatoknál;

(14) fordítsanak különös figyelmet és biztosítsanak személyre szabott megközelítéseket a kevesebb lehetőséggel rendelkező fiatalok esetében annak érdekében, hogy javítsák hozzáférésüket az önkéntes tevékenységekhez és különösen annak transzeurópai formájához, figyelembe véve e fiatalok különleges képzési és támogatási szükségleteit;

TÁMOGATJA A BIZOTTSÁG AZON SZÁNDÉKÁT, HOGY

(1) támogassa a tagállamokat a fenti feladatok elvégzésében az ifjúság területén meglévő EU együttműködési keret, és különösen a koordináció nyílt módszere, valamint a Fiatalok lendületben program segítségével;

(2) támogassa és szervezze meg a tagállamokkal együtt a rendszeres információ- és tapasztalatcserét a civil társadalom vagy a hatóságok által szervezett nemzeti önkéntes tevékenységi rendszerek átjárhatóságáról;

(3) kialakítson egy portált az európai fiatal önkéntesek számára, amely a nemzeti fiatal önkéntes portálokon, adatbázisokon vagy különleges weblapokon alapul.

(4) ezen ajánlás elfogadása után négy évvel készítsen jelentést a Tanácsnak, amely megállapítja, hogy a javasolt intézkedések hatékonyak-e, és hogy van-e szükség további fellépésre.

Kelt Brüsszelben, -án/-én.

a Tanács részéről

az elnök

[1] Az Európai Parlament és a Tanács 1719/2006/EK határozata ( 2006. november 15.) a 2007 és 2013 közötti időszakra a Cselekvő ifjúság program létrehozásáról, HL L 327., 2006.11.24., 30. o. -

[2] Az AVSO és a Youthnetworks felmérése: NoBorders Foundation, Hollandia, 2008. február 28.; http://www.avso.org/

[3] „Looking Behind the Figures: The main results of the Eurobarometer 2007 survey on youth” (A számok mögött: a fiatalokról szóló 2007-es Eurobarométer-felmérés fő eredményei) Az Európai Közösségek Kiadóhivatala, Luxemburg, 2007, ISBN 978-92-79-05540-9, http://ec.europa.eu/public_opinion/index_en.htm

[4] Az Európai Parlament és a Tanács ajánlása (2001. július 10.) a tanulók, képzésben részt vevők, önkéntesek, tanárok és oktatók Közösségen belüli mobilitásáról) HL L 215/30., 2001.8.9., 30. o Az Európai Parlament és a Tanács ajánlása (2006. december 18.) a Közösségen belüli, oktatási és képzési célú transznacionális mobilitásról: az európai mobilitásminőségi charta, HL L 394., 2006.12.30., 5. o.

[5] REGI/6/50546, 2007/2149, 2008. április 21.

[6] A Tanács 2004/114/EK irányelve (2004. december 13.) a harmadik országok állampolgárai tanulmányok folytatása, diákcsere, javadalmazás nélküli gyakorlat, illetve önkéntes szolgálat céljából történő beutazásának feltételeiről, HL L 375., 2004.12.23., 12. o.

[7] A Bizottság munkadokumentuma: Az Európai Unió tagállamainak a fiatalok önkéntes tevékenységére vonatkozó közös célkitűzéseinek végrehajtásáról szóló nemzeti jelentéseinek elemzése, SEC (2007) 1084, 2007.9.5.

[8] HL C , , o.

[9] HL L 215., 2001.8.9., 30. o.

[10] HL L 394., 2006.12.30., 5. o.

[11] REGI/6/50546, 2007/2149, 2008. április 21.

[12] HL L 149., 1971.7.5., 2. o.

[13] HL L 375., 2004.12.23., 12. o.